# อามิร์ ข่าน

| อามิร์ ข่าน |
| --- |
| อามิร์ในปี ค.ศ. 2018 |
| เกิด | อามิร์ ฮุไซน์ ข่าน  (1965-03-14) 14 มีนาคม ค.ศ. 1965 บอมเบย์, มหาราษฏระ, อินเดีย |
| การศึกษา | วิทยาลัยนรสี โมนจี |
| อาชีพ | * นักแสดง
* ผู้ผลิตภาพยนตร์
 |
| ปีปฏิบัติงาน | ค.ศ. 1973 – ปัจจุบัน |
| องค์การ | * ปานี ฟาวเดชั่น
* อามิร์ ข่าน โปรดักชันส์
 |
| คู่สมรส | * รีนา ดัตตา (สมรส 1986; หย่า 2002)
* กิรัณ ราว (สมรส 2005; หย่า 2021)
 |
| บุตร | 3, รวมถึง จูไนด์ |
| บุพการี | * ตาหิร์ ฮุไซน์ (บิดา)
 |
| เกียรติยศ | * ปัทมศรี (ค.ศ. 2003)
* ปัทมภูษัณ (ค.ศ. 2010)
 |

**อามิร์ ฮุไซน์ ข่าน** (อังกฤษ: *Aamir Hussain Khan*; ฮินดี: आमिर हुसैन ख़ान ออกเสียง: [ˈaːmɪr xaːn]; เกิดวันที่ 14 มีนาคม ค.ศ. 1965) เป็นนักแสดง ผู้กำกับภาพยนตร์ และพิธีกรโทรทัศน์ชาวอินเดียที่ทำงานในวงการภาพยนตร์ภาษาฮินดี สื่อเรียกเขาว่า "มิสเตอร์เพอร์เฟคชันนิสต์" (Mr. Perfectionist) ตลอดอาชีพการงานกว่า 30 ปี อามิร์ ข่านได้สร้างชื่อเสียงให้ตัวเองเป็นหนึ่งในนักแสดงที่โดดเด่นที่สุดของวงการภาพยนตร์อินเดีย อามิร์ ข่านได้รับรางวัลมากมาย รวมถึงรางวัลฟิล์มแฟร์ 9 รางวัล รางวัลภาพยนตร์แห่งชาติ 4 รางวัล และรางวัลเอเอซีทีเอ (AACTA) เขาได้รับเกียรติจากรัฐบาลอินเดียด้วยรางวัลปัทมศรีในปี ค.ศ. 2003 และปัทมภูษัณในปี ค.ศ. 2010 และได้รับตำแหน่งเกียรติยศจากรัฐบาลจีนในปี ค.ศ. 2017

อามิร์ ข่าน ปรากฏตัวบนจอภาพยนตร์ครั้งแรกในฐานะนักแสดงเด็กในภาพยนตร์เรื่อง *ยาโดน กี บาราต* (Yaadon Ki Baaraat - ค.ศ. 1973) ของนาสิร์ ฮุไซน์ ผู้เป็นลุงของเขา ในวัยผู้ใหญ่ บทบาทภาพยนตร์เรื่องแรกของเขาคือในเรื่อง *โหลี* (Holi - ค.ศ. 1984) เขาเริ่มต้นอาชีพการแสดงเต็มตัวด้วยบทบาทนำในเรื่อง *กะยามัต เส กะยามัต ตัก* (Qayamat Se Qayamat Tak - ค.ศ. 1988) การแสดงของเขาในภาพยนตร์เรื่อง *ราข* (Raakh - ค.ศ. 1989) ทำให้เขาได้รับการยอมรับในการกล่าวถึงเป็นพิเศษโดยการประกาศรางวัลภาพยนตร์แห่งชาติ เขาสร้างชื่อเสียงในฐานะนักแสดงนำในช่วงทศวรรษ 1990 โดยการปรากฏตัวในภาพยนตร์ที่ประสบความสำเร็จในเชิงพาณิชย์หลายเรื่อง รวมถึง *ดิล* (Dil - ค.ศ. 1990), *รังกีลา* (Rangeela ค.ศ. 1995), *ราชา ฮินดูสตานี* (Raja Hindustani ค.ศ. 1996) ซึ่งทำให้เขาได้รับรางวัลฟิล์มแฟร์สาขานักแสดงนำชายยอดเยี่ยมเป็นครั้งแรก และ *สัรฟะโรช* (Sarfarosh - ค.ศ. 1999)

ในปี ค.ศ. 1999 เขาได้ก่อตั้งบริษัท อามิร์ ข่าน โปรดักชันส์ ซึ่งภาพยนตร์เรื่องแรกของบริษัทคือ ละคาน (Lagaan - ค.ศ. 2001) ได้รับการเสนอชื่อเข้าชิงรางวัลออสการ์สาขาภาพยนตร์ภาษาต่างประเทศยอดเยี่ยม และทำให้เขาได้รับรางวัลภาพยนตร์แห่งชาติสาขาภาพยนตร์ยอดนิยมยอดเยี่ยม และรางวัลฟิล์มแฟร์อีกสองรางวัล (นักแสดงนำชายยอดเยี่ยม และ ภาพยนตร์ยอดเยี่ยม) ภาพยนตร์เรื่องถัดมาของเขา *ดิล จาหตา ไฮ* (Dil Chahta Hai - ค.ศ. 2001) ประสบความสำเร็จทั้งในด้านคำวิจารณ์และเชิงพาณิชย์ หลังจากหยุดพักไปสี่ปี ข่านกลับมาแสดงในบทบาทนำอีกครั้ง โดยเฉพาะใน *รัง เด บะสันตี* (Rang De Basanti - ค.ศ. 2006) และ *ฟะนา* (Fanaa - ค.ศ. 2006) เขาเปิดตัวในฐานะผู้กำกับด้วยภาพยนตร์เรื่อง *ดวงดาวเล็ก ๆ บนผืนโลก* (ค.ศ. 2007) ซึ่งทำให้เขาได้รับรางวัล ฟิล์มแฟร์สาขาภาพยนตร์ยอดเยี่ยมและผู้กำกับยอดเยี่ยม ภาพยนตร์ที่ประสบความสำเร็จทางด้านรายได้มากที่สุดของข่าน ได้แก่ *กะจะนี* (Ghajini - ค.ศ. 2008), *3 อีเดียดส์* (3 Idiots - 3 อัจฉริยะปัญญาอ่อน ค.ศ. 2009), *ดูม 3* (Dhoom 3 - ค.ศ. 2013), *พีเค* (PK - พีเค ผู้ชายปาฏิหาริย์ ค.ศ. 2014) และ *ดังกัล* (Dangal - ปล้ำฝันสนั่นโลก ค.ศ. 2016) ซึ่งแต่ละเรื่องทำลายสถิติภาพยนตร์อินเดียที่ทำรายได้สูงสุด อามิร์ได้รับรางวัลนักแสดงนำชายยอดเยี่ยมจากฟิล์มแฟร์เป็นครั้งที่สามจากภาพยนตร์เรื่อง *ดังกัล*

เขามีฐานแฟนคลับจำนวนมาก โดยเฉพาะในอินเดียและจีน และได้รับการยกย่องจากนิวส์วีก ว่าเป็น "ดาราภาพยนตร์ที่ทำเงินได้มากที่สุดในโลก" เขาได้รับการจัดอันดับอยู่ในรายชื่อ 500 มุสลิมผู้ทรงอิทธิพลที่สุดในโลกเป็นประจำ เขายังเป็นผู้สร้างและดำเนินรายการทอล์คโชว์ทางโทรทัศน์ชื่อ *สัตยเมว ชยเต* (Satyamev Jayate) ผลงานของเขาในฐานะนักปฏิรูปสังคมทำให้เขาได้รับเลือกให้ติดอยู่ในรายชื่อ ไทม์ 100 ของบุคคลผู้ทรงอิทธิพลที่สุดในโลกในปี ค.ศ. 2013

## ดูเพิ่ม

* ข่านแห่งบอลลีวูด

## หมายเหตุ

## อ้างอิง

## แหล่งข้อมูลอื่น

* เว็บไซต์ บริษัท อามิร์ ข่าน โปรดักชันส์
* อามิร์ ข่าน ที่ Bollywood Hungama
* อามิร์ ข่าน ที่อินเทอร์เน็ตมูวีเดตาเบส
* อามิร์ ข่าน ที่รอตเทนโทเมโทส์